Sambutan Minggu Arkib Antarabangsa 2023 Manifestasi Usaha Memelihara Khazanah Negara

Kuala Lumpur – Sambutan Minggu Arkib Antarabangsa 2023 dilaksanakan bermula dari 9 Jun hingga 16 Jun 2023 yang lalu merupakan manifestasi usaha untuk memelihara dan melestarikan bahan arkib negara sebagai khazanah negara dalam memupuk integrasi nasional.

Sambutan minggu tersebut telah dirasmikan oleh Menteri Perpaduan Negara, YB Datuk Aaron Ago Dagang di Auditorium Pusat Pendokumentasian dan Pemeliharaan Audiovisual (PPPAV), Arkib Negara Malaysia (ANM).

Beliau berkata Malaysia memiliki kemajmukan dan kepelbagaian etnik, agama, budaya dan tradisi yang menjadi nadi kekuatan negara untuk mengukuhkan integrasi nasional dalam kalangan masyarakat.

“Penguasaan pengetahuan khususnya dalam bidang sejarah merupakan perkara asas bagi seseorang warganegara memahami dan menghayati sulur perpaduan negara supaya mempunyai semangat jati diri untuk membina sebuah negara yang bersatu dan kuat,” katanya ketika berucap merasmikan sambutan Minggu Arkib Antarabangsa 2023 semalam.

Tambah beliau, ANM sebagai penyimpan khazanah warisan negara melalui bahan arkibnya seperti dokumen, gambar dan sebagainya telah menjadi sumber rujukan yang boleh disebarluaskan untuk menghasilkan generasi berilmu dan kaya jiwa sejarahnya.

Katanya, peranan arkib adalah sebagai wahana perpaduan yang amat signifikan dalam menyemarakkan semangat rasa cinta kepada negara bangsa sesuai dengan aspirasi dasar perpaduan negara untuk melestarikan keharmonian masyarakat majmuk di negara ini.

Beliau kemudiannya menyempurnakan gimik pelancaran majlis sambutan tersebut dengan memukul gong sebanyak tiga kali.

Sempena majlis tersebut turut diadakan program simbolik penyerahan koleksi persendirian tokoh dan pertubuhan kepada ANM iaitu koleksi YBhg. Tan Sri Zaman Khan, Profesor Emeritus Datuk Dr. Teo Kok Seong, Dato’ Haron Din, Persatuan Gabungan Komputer Nasional Malaysia (MNCC) dan Persatuan Soka Gokkai Malaysia.


Komposer Antarabangsa Undang Siti Nurhaliza Jayakan Konsert Mega

Untuk mendapatkan maklumat terkini, ikuti kami melalui Telegram

Kuala Lumpur – Sembilan tahun lalu, ketika belum lagi bergelar penyanyi nombor satu Malaysia, Dato’ Sri Siti Nurhaliza berpeluang beraksi sepentas dengan pemuzik terkenal antarabangsa, David Foster bagi menjayakan sebuah konsert.

Menurut Dato’ Sri Siti Nurhaliza, beliau kemudian berdoa agar kesempatan itu bukan yang terakhir. Ternyata doanya dimakbulkan Allah SWT apabila sekali lagi berpeluang menjayakan konsert Foster, bukan sahaja berlangsung di Malaysia, malah juga di Indonesia pada bulan Ogos 2023. Lebih menarik, Foster sendiri yang mengundang beliau.

Konsert eksklusif itu dinamakan Hitman David Foster and Friends Asia 2023. Di Malaysia, konsert tersebut akan berlangsung pada 7 Ogos 2023, sementara di Indonesia sehari kemudian.

Dianjurkan oleh Yayasan Prihatin Nasional (PRIHATIN) dengan kerjasama B De Paris Beauty Project Ent. Di Kuala Lumpur, konsert mega tersebut dijangka mendapat sambutan luar biasa daripada peminat tempatan dan antarabangsa apabila bakal berlangsung buat pertama kalinya di Mega Star Arena.

Walaupun merendah diri dengan menganggap dirinya belum terkenal pada peringkat antarabangsa, tetapi Dato’ Sri Siti Nurhaliza tetap layak berdasarkan pengalaman 27 tahun bergiat dalam bidang seni suara tanah air dan memenangi lebih 300 anugerah.

Dato’ Sri Siti Nurhaliza mengatakan sedemikian semasa sidang media konsert Hitman David Foster and Friends 2023 pada 7 Jun 2023 yang lalu. Turut hadir ialah Ketua Pegawai Eksekutif PRIHATIN, Dato’ Mohd. Aizuddin Mohd. Ghazali.

Beliau berharap dapat benar-benar bersedia dari segi vokal dan mental untuk memberikan persembahan terbaik serta habis-habisan meskipun hanya mengalunkan dua buah lagu.

“Saya juga amat gembira untuk para peminat tempatan dan antarabangsa kerana di samping berhibur, mereka turut menyumbang untuk dana kebajikan di Malaysia menerusi PRIHATIN,” tambah beliau yang menganggap dirinya mewakili Malaysia dan berterima kasih kepada penganjur konsert.

“Konsert ini juga membolehkan rakyat Malaysia memberi sumbangan secara tidak langsung bagi membantu mereka yang memerlukan di luar sana,” tegas Dato’ Sri Siti Nurhaliza yang merahsiakan lagu ciptaan Foster, dan lagu popular beliau ciptaan komposer tempatan yang bakal dinyanyikan nanti.

Penubuhan PRIHATIN sebagai sebuah organisasi kebajikan bertujuan menyediakan pelbagai bantuan kepada golongan miskin dan tiada kemampuan ke arah kehidupan yang lebih baik melibatkan tiga teras utama iaitu pendidikan, kepimpinan dan keusahawanan.

Selain itu, PRIHATIN turut menjadi penggerak utama membantu kerajaan melaksanakan pelbagai program bercorak kemasyarakatan di seluruh negara dalam menyalurkan bantuan dengan telus dan sistematik.

Konsert Hitman David Foster and Friends 2023 ini juga diadakan bersempena dengan hasrat menghargai para peminat Dato’ Sri Siti Nurhaliza, sama ada tempatan mahupun antarabangsa hasil gabungan serta kolaborasi penyanyi terkenal tempatan dan pemuzik terkenal antarabangsa.

Selain Dato’ Sri Siti Nurhaliza, konsert ini turut menampilkan penyanyi terkenal era 1990-an, Michael Bolton, dan Peabo Byson serta Katherine Hope McPhee dan Loren Allred. Mereka akan menemani Foster di sepanjang konsert berskala besar ini.

Foster, 73 tahun, yang dilahirkan di British Columbia, Kanada merupakan pencipta melodi, penyusun, eksekutif muzik, penerbit album dan telah memenangi 16 anugerah daripada 47 pencalonan Anugerah Ammy.

Merangkumi genre klasik, pop, rock, gospel, R&B dan jazz, antara melodi ciptaannya yang popular termasuklah lagu Hard to Say I’m Sorry nyanyian Chicago, Goodbye (Air Supply), In the Stone (Earth, Wind & Fire), The Best of Me (Olivia Newton-John-Foster), I Have Nothing (Whitney Houston), The Colour of My Love (Celine Deon), dan When a Man Loves a Woman (Bolton).

Konsert ini dijangka menjadi satu fenomena baharu bagi peminat tempatan dan antarabangsa apabila menggamit memori gandingan Dato’ Sri Siti Nurhaliza dan Foster pada tahun 2014. Konsert ini bakal mengukuhkan nama Malaysia di persada antarabangsa dan memperkuat hubungan Malaysia dengan negara luar, selain memperkasakan pendidikan menerusi PRIHATIN yang menganjurkan konsert amal antarabangsa berskala besar untuk mengumpulkan dana kebajikan.

Sementara itu, Dato’ Mohd. Aizuddin menjelaskan penganjuran konsert Hitman David Foster and Friends Asia 2023 dapat memberikan faedah kepada anak-anak Malaysia  yang kurang kemampuan bagi meringankan beban kos sara hidup di kampus.

“PRIHATIN amat proaktif dalam menjalankan program-program bersifat kebajikan, terutamanya dalam memperkasakan pendidikan negara ke tahap yang lebih tinggi di persada dunia,” katanya yang teruja kerana berpeluang menganjurkan konsert ini yang bersifat komersial dan turut menekankan konsep “berhibur sambil beramal”.

Dato’ Mohd. Aizuddin turut bersyukur dengan penglibatan semua artis yang bersetuju untuk bersama-sama mencari dana menerusi jualan tiket seterusnya menyalurkan sebahagian hasil jualan bagi tujuan kebajikan.


Festival Kesenian, Budaya dan Bahasa Melestarikan Bahasa Melayu

Untuk mendapatkan maklumat terkini, ikuti kami melalui Telegram

Kangar – Pemangku Raja Perlis, DYMM Tuanku Syed Faizuddin Putra Jamalullail berkenan berangkat ke acara malam kemuncak Festival Kesenian, Budaya dan Bahasa Peringkat Negeri Perlis yang berlangsung semalam.

Festival Kesenian, Budaya dan Bahasa yang berslogankan “Citrawarna Pemangkin Ummah”, Perlis sebagai Kota Puisi Islam merupakan anjuran Kolej Universiti Islam Perlis (KUIPs), Majlis Agama Islam Perlis (MAIPs), Jabatan Kebudayaan dan Kesenian Negara (JKKN), Kementerian Pendidikan Malaysia (KPM) dan Dewan Bahasa dan Pustaka (DBP).

Program ini selari dengan matlamat Pelan Strategik DBP 2021-2025 yang mengangkat tema pengupayaan bahasa kebangsaan sebagai bahasa yang digunakan secara meluas dalam pelbagai sektor seterusnya mempromosikan program seni budaya serta memupuk sikap megah bahasa dalam kalangan masyarakat.

Malam Deklamasi Puisi ini diserikan dengan persembahan deklamasi sajak oleh Ketua Pegawai Eksekutif MAIPs, Tuan Haji Mohd Nazim Haji Mohd Noor dan Sasterawan Negara Dato’ Rahman Shaari. Selain itu, turut membuat persembahan puisi ialah Angkatan Sasterawan Indera Perlis (AKSARA) dan Persatuan Penulis Perlis (3P).

Antara aktiviti lain yang diadakan bersempena dengan festival ini termasuklah Pertandingan Deklamasi Puisi Piala Jamalullail, persembahan teater oleh UNIMAPs, pameran buku, pameran khat, pameran permainan tradisional, aktiviti derma darah dan trak jualan makanan.


Pelestarian Bahasa Etnik Sabah demi Generasi Muda

SABAH–Bahasa sukuan merupakan aset dan khazanah yang penting kepada negara. Bahasa sukuan merupakan lambang jati diri dan alat komunikasi komuniti. Sehubungan dengan itu, kesedaran peri pentingnya bahasa etnik harus dipulihara dan dilestarikan oleh semua pihak termasuk masyarakat umum.

Menurut Puan Aminah Awang Basar, Pengarah Dewan Bahasa dan Pustaka (DBP) Cawangan Sabah, program yang berkaitan dengan bahasa etnik masih diteruskan oleh DBP Cawangan Sabah menerusi Unit Pembinaan Bahasa Sastera yang bertanggungjawab melaksanakan usaha pelestarian bahasa sukuan di Sabah melalui Pelan Strategik DBP 2021–2025, iaitu Bahasa Melayu Bahasa Ilmu: Khazanah Ilmu Terpelihara.

Antara usaha DBP tersebut termasuklah memperkaya kosa kata dalam bahasa etnik melalui aktiviti perkamusan agar dapat digunakan sebagai sebahagian daripada bahasa kebangsaan. Bagi mengetengahkan bahasa sukuan di serata dunia, DBP memasukkan entri bahasa sukuan yang telah mantap ke dalam Kamus Dewan Perdana, iatu kamus terbaharu DBP yang mengandungi lebih daripada 120 ribu kata masukan.

Bidang perkamusan dalam bahasa sukuan diperluas kepada bahasa sukuan lain, antaranya termasuklah Kamus Bahasa Lotud–Melayu Dewan, yang akan diterbitkan secara dalam talian melalui laman rasmi DBP www.prpm.dbp.gov.my. DBP juga mengusahakan Kamus Bahasa Dumpas–Melayu Dewan, dengan kerjasama Persatuan Dumpas Sabah dan Kamus Bahasa Lundayeh–Melayu Dewan.

Antara usaha DBP yang lain termasuklah melalui bidang peristilahan. Contohnya, sejak tahun 1980-an, DBP Cawangan Sabah telah melaksanakan projek pengumpulan dan pendokumentasian kosa kata bahasa sukuan di Sabah dalam skala kecil tetapi dengan hasrat untuk memberikan manfaat kepada masyarakat. Beberapa Glosari Budaya Malaysia termasuklah istilah bahasa sukuan di Sabah telah diterbitkan seperti istilah seni anyam dan seni ukir.

Kini, melalui laman web DBP, sebanyak 6810 entri bahasa sukuan Sabah daripada pelbagai etnik seperti Kadazandusun, Murut Tahoi, Bisaya, Rungus, Kimaragang dan Bajau dapat diakses oleh masyarakat. Usaha ini masih diteruskan melalui Projek Pangkalan Data Bahasa Sukuan Sabah untuk bahasa Dumpas, Lundayeh, Bonggi, Kimaragang dan Rungus. Pendokumentasian secara dalam talian ini dapat memberikan manfaat kepada pelbagai pihak secara akses di hujung jari.

Sementara itu Dr. Jeanet Stephen, Ketua Kluster, BorIIS Universiti Malaysia Sabah berkata, proses pelestarian bahasa etnik mengambil masa yang lama dan langkah demi langkah perlu diteruskan untuk mengekalkan bahasa warisan ini. Antara objektif pelestarian itu termasuklah menambahkan lagi penutur bahasa etnik terutamanya dalam kalangan generasi muda. Semoga badan atau persatuan etnik dapat memanfaatkan Dekad Antarabangsa Bahasa Orang Asal 2022–2023, dengan memastikan generasi muda komuniti penutur bertambah dari semasa ke semasa.

Bagi Puan Rita Lasimbang, Ketua Pegawai Eksekutif Yayasan Bahasa Kadazandusun (KLF) pula, KLF sentiasa menyokong dan mempromosikan bahasa ibunda bahasa Kadazandusun. Aktiviti KLF dikategorikan kepada dua bidang yang saling melengkapi, iaitu melalui pemeliharaan bahasa ibunda dan pendidikan bahasa ibunda.

Antara aktiviti KLF termasuklah memberikan latihan kepada guru sekolah rendah dan menengah dalam aspek bahasa Kadazandusun, bengkel penghasilan bahasa dan bacaan Kadazandusun, pertandingan menulis novel, demonstrasi bercerita dalam bahasa Kadazandusun, pemeliharaan dan pendokumentasian kesenian lisan, humius (puisi bahasa Kadazan), pendokumentasian adat perkahwinan tradisi Kadazandusun, latihan pendokumentasian kesenian lisan dalam kalangan generasi muda, dan kempen menggunakan bahasa ibunda di rumah.

Demikianlah antara penerangan menarik yang disampaikan oleh para panel dalam Webinar Bahasa Etnik Sabah Hari Etnik Sabah yang berjudul “Bahasa Etnik–Bahasaku, Nadi Budayaku”, bersempena dengan hari kelahiran Tuan Yang Terutama Yang di-Pertua Negeri Sabah Ke-68, yang diadakan secara langsung pada pukul 9.00 pagi tadi melalui saluran Facebook Live (Lembaga Kebudayaan Negeri Sabah) dan YouTube Live (Sabah Gov Official). Yang turut hadir ialah Dinoza Mahruf, selaku moderator.


Pemangku Raja Perlis Menyempurnakan Penutupan Festival Seni, Budaya dan Bahasa di Perlis

Kangar – Pemangku Raja Perlis, DYMM Tuanku Syed Faizuddin Putra Jamalullail berkenan berangkat menyempurnakan penutupan dan pengurniaan Hadiah Piala Pusingan Jamalullail bersempena dengan Festival Seni, Budaya dan Bahasa Kolej Universiti Islam Perlis (KUIPs) di Dewan Warisan Kangar pada malam semalam.

Keberangkatan tiba baginda disambut oleh Rektor KUIPs, iaitu Profesor Dr. Mohd Rozaimi Ramle, pengurusan tertinggi kolej universiti yang bernaung sepenuhnya di bawah Majlis Agama Islam dan Adat Istiadat Melayu Perlis (MAIPs) serta tetamu kehormat lain yang lengkap memakai busana tradisional Melayu.

Sejurus berangkat tiba, baginda yang juga Canselor KUIPs berkenan menyalin penulisan al-Quran di lobi dewan sebagai simbolik perasmian.

Festival Malam Deklamasi Puisi berslogankan “Citrawarna Pemangkin Ummah“, Perlis Kota Puisi itu dianjurkan oleh KUIPs dengan kerjasama MAIPs, Kementerian Pendidikan Tinggi (KPM) dan Dewan Bahasa dan Pustaka (DBP).

Selain Sasterawan Negara Dato’ Rahman Shaari, persembahan puisi turut dimeriahkan oleh Hj. Mohd Nazim Mohd Noor (KPE MAIPs), Profesor Madya Dr. Nor Hasimah Ismail (UUM), Muhammad Nur Fiqri Mohd Hajar, Azmi Samad, Nor Aisyah Ahmad dan Ummu Aiman Azmi (KUIPs), Zalina Ahmad dan Tengku Hamidah Mas Abdullah Akhir (AKSARA), Norzaidi Hamad (Persatuan Penulis Perlis) serta Mohamad Zaki Abdul Halim dan Juliana Ahmad (UniMAP/AKSARA).

Selain itu, turut dipersembahkan silat dan nasyid oleh Kumpulan Simfoni.


Kapal Mendam Berahi Benar-benar Wujud?

Untuk mendapatkan maklumat terkini, ikuti kami melalui Telegram

Melaka – Seminar Kapal Mendam Berahi: Realiti atau Mitos? telah dirasmikan oleh Tuan Yang Terutama (TYT) Tun Seri Setia (Dr.) Haji Mohd Ali Mohd Rustam, Yang di-Pertua Negeri Melaka, pada pagi ini.

Seminar yang dianjurkan oleh Muzium Seni Bina, Jabatan Muzium Malaysia dengan kerjasama Perbadanan Muzium Negeri Melaka, diadakan bertujuan untuk merungkai persoalan yang melibatkan kewujudan, reka bentuk dan fungsi kapal Mendam Berahi ketika era kegemilangan Kesultanan Melayu Melaka.

TYT Tun Seri Setia (Dr.) Haji Mohd Ali Mohd Rustam dalam ucapan perasmian menyatakan bahawa pada zaman dahulu, tamadun Melayu merupakan tamadun yang hebat. Namun begitu, kini masyarakat kita ketinggalan dalam banyak perkara, termasuklah dalam hal sejarah dan warisan.

“Bangsa kita bukan calang-calang orang. Tamadun kita, tamadun yang hebat sehingga menjadi tempat pertemuan dunia Timur dan Barat. Begitulah hebatnya sejarah bangsa dan negara kita. Kembalikanlah kegemilangan ketamadunan ini dengan tindakan yang sewajarnya setelah kita berseminar pada hari ini,” ujar TYT Tun Seri Setia (Dr.) Haji Mohd Ali Mohd Rustam.

Kapal Mendam Berahi yang dipercayai wujud sezaman dengan Laksamana Hang Tuah ini dikatakan sebuah kapal gergasi yang amat digeruni oleh pihak lawan pada suatu masa dahulu. Kapal ini berfungsi sebagai penjaga keselamatan perairan Melaka dan melaksanakan misi diplomatik serta perdagangan ke negara luar.

Seminar  selama dua hari ini, iaitu bermula pada 19 Jun 2023 hingga 20 Jun 2023, berlangsung di Melaka International Trade Centre (MITC) Ayer Keroh, Melaka, menampilkan lapan orang pembentang yang terdiri daripada ilmuwan dan penyelidik kapal Mendam Berahi, iaitu Profesor Emeritus Dato’ Paduka Dr. Hashim Musa; Profesor Madya Dr. Rohaida Kamarudin; Drs. Mohd Nasruddin Rahman; Dr. Mohd Akbal Abdullah; Dr. Mohd Hasanuddin Mohd Yusof; Datuk Haji Mohammad Ismail Othman; Dr. Ahmad Jelani Halimi; dan Profesor Madya Dr. Asyaari Muhamad.

Yang turut hadir pada majlis perasmian Seminar Kapal Mendam Berahi: Realiti atau Mitos? ialah Dato’ Indera Noridah Abdul Rahim, Ketua Setiausaha Kementerian Perpaduan Negara; Datuk Zaidi Attan, Timbalan Exco Pelancongan, Warisan, Seni dan Budaya mewakili Datuk Seri Ab Rauf Yusof, Ketua Menteri Melaka; dan Datuk Kamarul Baharin A.Kasim, Ketua Pengarah Jabatan Muzium Malaysia.


Ekspo Buku Malaysia 2024 bakal Mewarnai Tahun Melawat Melaka 2024

Durian Tunggal – Majlis Pelancaran Ekspo Buku Malaysia 2024 telah dirasmikan pada petang ini oleh Tuan Yang Terutama (TYT) Tun Seri Setia (Dr.) Haji Mohd Ali Mohd Rustam, Yang di-Pertua Negeri Melaka yang juga merangkap Canselor Universiti Teknikal MalaysiaMelaka (UTeM).

Majlis pelancaran yang berlangsung di Auditorium UTeM merupakan usaha promosi dan hebahan awal kepada masyarakat tentang Ekspo Buku Malaysia 2024 yang akan berlangsung pada 28 Februari 2024 hingga 3 Mac 2024.

Ekspo Buku Malaysia 2024 yang dianjurkan oleh Yayaysan Pembangunan Buku Negara (YPBN) dengan kerjasama UTeM dan Yayasan Bank Rakyat akan diadakan di Melaka pada tahun hadapan sebagai satu daripada pengisian Tahun Melawat Melaka 2024.

Ekspo ini diadakan bertujuan untuk mengetengahkan buku ilmiah, buku berkaitan dengan pendidikan dan bacaan umum seperti novel dan buku rujukan akademik yang sesuai untuk pelajar, pensyarah dan masyarakat.

TYT Tun Seri Setia (Dr.) Haji Mohd Ali Mohd Rustam dalam ucapan perasmian menyatakan bahawa penganjuran Ekspo Buku Malaysia 2024 mampu meningkatkan minat membaca dalam kalangan masyarakat, selain menggerakkan kegiatan penerbitan dan perbukuan di negeri Melaka.

”Saya percaya gerakan merakyatkan buku menerusi ekspo ini dengan kerjasama seluruh warga industri yang akan berhimpun kelak pasti menyemarakkan momentum industri tanah air ke arah suasana yang lebih makmur dan intelektual,” kata TYT Tun Seri Setia (Dr.) Haji Mohd Ali Mohd Rustam.

Dalam majlis tersebut, turut diumumkan YBhg. Profesor Emeritus Dr. Zainal Kling dan YBhg. Datuk Abang Sallehuddin Abg. Shokeran [mantan Ketua Pengarah Dewan Bahasa dan Pustaka (DBP)] sebagai penerima Anugerah Khas Buku Negara. Anugerah Khas Buku Negara diberikan untuk mengiktiraf jasa dan sumbangan penerima terhadap perkembangan dan kemajuan industri perbukuan di Malaysia.

Lebih bermakna lagi, dalam Majlis Pelancaran Ekspo Buku Malaysia 2024, TYT Tun Seri Setia (Dr.) Haji Mohd Ali Mohd Rustam juga turut menyampaikan sijil pelantikan kepada 17 buah agensi yang terpilih sebagai rakan strategik Eskpo Buku Malaysia 2024.

Agensi yang tersenarai ialah DBP, UTeM, Majlis Profesor Negara, Astro Awani, Arkib Negara Malaysia, Yayasan Bank Rakyat, Majlis Buku Kebangsaan Malaysia, MITC, Melaka, TikTok Malaysia, Institut Terjemahan & Buku Malaysia, Majlis Penerbitan Ilmiah Malaysia, Institut Kepimpinan Bitara Malaysia, PADIGITAL Graha Utama, Kangen Water – Top Gun Group, BC Solution, Love Novel Publishing Sdn. Bhd. dan Penerbitan Karyaseni Sdn. Bhd..

Yang turut hadir dalam majlis Pelancaran Ekspo Buku Malaysia ialah YBhg. Tan Sri Profesor Datuk Wira Dr. Abdul Latiff Abu Bakar, Pengerusi Lembaga Pengelola YPBN; YBhg. Profesor Ts. Dr. Massila Kamarudin, Naib Canselor UTeM; dan YBhg. Dato’ Dr. Husaini Omar, Pengerusi Lembaga Pengarah Universiti.


Man Kayan “Permata“ Lagu Rakyat

Untuk mendapatkan maklumat terkini, ikuti kami melalui Telegram

Pertama kali melihat persembahan Man Kayan sekitar tahun 2013 di Kuantan, saya mendapati beliau ada sesuatu yang istimewa. Sesuatu yang dimiliki oleh beliau itu amat luar biasa. Tatkala tidak ada siapa anak muda hendak mengambil genre lagu rakyat sebagai bahan untuk diperjuangkan, beliau memulakan langkah dengan menubuhkan kumpulan ANAK KAYAN.

Lagu rakyat Melayu ialah kepunyaan bangsa Melayu dan bukan berteraskan populariti atau komersil, sebaliknya ialah khazanah turun-temurun warisan seniman intelektual Melayu. Seniman mencipta seni lagu dan seni lirik yang memberi makna besar dalam kehidupan harian dari zaman dahulu kala.

Man Kayan, atau nama sebenar Noor Azman Norawi, sangat teruja apabila membicarakan perihal genre lagu rakyat dan seni pergendangan. Dia tidak boleh terlalu cerewet, tetapi pada masa yang sama tidak boleh terlalu menurut permintaan yang bukan-bukan seperti menyentuh soal keaslian seni gendang dalam lagu rakyat.

Man Kayan menjelaskan bahawa asal usul seni gendang Melayu dimainkan dengan mengikut naluri dan merupakan luahan dari hati yang diterjemahkan dalam pukulan gendang. Permainan gendang tidak sama dengan permainan gitar yang mempunyai kod tertentu supaya selari dengan permainan instrumental yang lain.

“Gendang ada pelbagai jenis. Tapi kami hanya fokus kepada dua jenis gendang iaitu gendang rebana dan gendang acara silat. Gendang silat ini dimainkan juga di acara tarian. Oleh itu, kami cuba pecahkan pemikiran ini. Macam busana, orang selalu memikirkan ia bermaksud hanya untuk bersilat. Sedangkan, orang berkahwin pun pakai busana. Itu tujuan penubuhan kumpulan kami. Mengembangkan kembali fungsi gendang secara lebih luas.” jelasnya.

Man Kayan percaya bahawa segala usahanya pada hari ini merupakan sesuatu yang akan dituai oleh generasi akan datang. Ibarat menanam pokok kelapa, perlukan waktu untuk tumbuh dan berbuah. Nikmatnya hanya  dirasai dalam jangka waktu yang panjang, bukan serta merta.

Pada tahun 2018, Man Kayan membuka Kelab Serindit Mati Tersepit yang membawa manifestasi bahawa beliau dan rakan-rakan hanyalah insan kerdil dalam dunia seni. Kalau mati tersepit sekalipun tidak  ada orang peduli.  Itu lebih senang bagi Man Kayan, mereka lebih mudah beraktiviti kerana tidak ada siapa akan mengongkong mereka berkreativiti. Man Kayan tidak suka apabila ada pihak mempergunakan insan seni untuk apa-apa kepentingan peribadi mereka.

Tapak tanah ibu mertua dijadikan lokasi kegiatan seni Man Kayan dan rakan-rakan. Secara berdikit-dikit Man Kayan dibantu oleh rakan-rakan membinanya dengan sabar. Aktiviti seni di kelab berjalan hampir setiap hari. Di sini disuburkan pelbagai genre seni, seperti teater, lagu rakyat dan puisi.

Sesuai dengan konsep marhaen, Man Kayan membebaskan sesiapa sahaja untuk hadir sama ada untuk berkarya dan bermain, atau dapat sahaja hadir untuk melihat suasana seni landskapnya atau menonton permainan lagu rakyat yang dimainkan. Hal ini akan membantu melebarkan kefahaman masyarakat bahawa seni daripada rakyat untuk rakyat itu masih relevan dan harus mudah diakses. Bukan seperti persembahan di pentas-pentas besar yang tiketnya tidak mampu dibeli oleh rakyat biasa.

Oleh sebab semakin lama semakin ramai yang berkunjung ke Kelab Serindit Mati Tersepit, Man Kayan dan rakan-rakan membuka warung makan di suatu sudut bagi memudahkan orang ramai bersantai makan minum dan berasa selesa untuk hadir. Paling menarik, apabila kami dihidangkan makanan rakyat marhain lempeng berkuah kari. Saya memilih minuman kopi “O“ panas.

Pada malam itu dalam hujan renyai-renyai Man Kayan mendendangkan lima buah lagu rakyat khas untuk kami. Lirik lagunya penuh dengan pesanan dan pengajaran. Bagi pembaca yang ingin datang ke Kelab Serindit Mati Tersepit, lokasinya dapat ditemui berdasarkan alamat ini; Lorong Sg Isap 13, Kampung Permatang Badak, 25150 Kuantan, Pahang.

2012-Tokoh Penglipur Lara dalam Persembahan anjuran Jabatan Warisan Negara

2012-Mengadakan persembahan mewakili Malaysia di South East Asean Night Universiti Exeter, London

2013-Johan Pertandingan Gendang Silat Pahang

2013-Mengadakan persembahan di Rain Forest Music Festival, Sarawak

2013-Tempat ke-4 Festival Pergendangan dan Perkusi Peringkat Kebangsaan di Royal Belum, Perak

2016-Mengadakan persembahan di Istana Budaya, Kuala Lumpur

2018-Menubuhkan Kelab Serindit Mati Tersepit dengan mengumpulkan anak-anak seni sekitar  Kuantan dan digabungkan dalam satu persembahan.

2019-Dilantik sebagai Tourism Partner oleh World Homestay Organisation

2019-Mengadakan Persembahan Lagu Rakyat Pahang sempena Festival Setanggi Antarabangsa di Kuantan, Pahang.


Kewujudan Mendam Berahi sebagai Kapal Agung Kesultanan Melaka

Untuk mendapatkan maklumat terkini, ikuti kami melalui Telegram

Ayer Keroh – Seminar Kapal Mendam Berahi: Realiti atau Mitos? yang berlangsung selama dua hari bermula 19 hingga 20 Jun 2023 yang lalu di Melaka International Trade Centre  (MITC)  telah meluluskan tiga resolusi untuk di bawa ke peringkat Kerajaan Persekutuan.

Pengerusi Seminar Kapal Mendam Berahi: Realiti atau Mitos? yang juga Ketua Pengarah Jabatan Muzium Malaysia, Datuk Kamarul Baharin A. Kasim berkata, resolusi pertama yang dipersetujui ialah menerima kewujudan sebuah Kapal Agung Kesultanan Melaka dan akan diselaraskan melalui Sekretariat Dunia Melayu Dunia Islam (DMDI) untuk sepersetujuan serantau.

“Resolusi kedua ialah penyediaan dana atau geran penyelidikan yang dibiayai bersama oleh Kerajaan Pesekutuan, Kerajaan Negeri dan pihak swasta bagi tujuan Research and Development serta pembangunan blueprint Kapal Agung Kesultanan Melaka.

“Seminar juga turut bersetuju membangunkan replika Kapal Agung Kesultanan Melaka sebagai lambang ketamadunan dunia maritim negara dan serantau,” katanya di majlis penutup seminar itu, semalam.

Teks resolusi itu dibacakan oleh Timbalan Ketua Pengarah Jabatan Muzium Malaysia, Mohd Razaimi Hamat yang kemudiannnya diserahkan kepada Pengerusi Perbadanan Muzium Melaka (PERZIM), Datuk Akramuddin Ab Aziz.

Seminar Kapal Mendam Berahi: Realiti atau Mitos? anjuran Jabatan Muzium Malaysia dengan kerjasama PERZIM itu dihadiri lebih 400 peserta dan dirasmikan oleh TYT Melaka, Tun Seri Setia  (Dr.) Haji Mohd. Ali Mohd. Rustam.

Sementara itu, Timbalan Pengerusi Jawatankuasa Pelancongan, Warisan, Seni dan Budaya negeri, Datuk Zaidi Attan menjelaskan Kerajaan Negeri bercadang membina semula replika kapal Mendam Berahi pada tahun hadapan sempena Tahun Melawat Melaka 2024 (TMM 2024).

Katanya, kapal yang dipercayai wujud pada zaman Laksamana Hang Tuah itu merupakan antara kehebatan bangsa Melayu dan wajar menjadi tatapan generasi masa ini.

“Antara lokasi utama yang dicadangkan bagi pembinaan replika ini adalah bersebelahan Muzium Kapal Selam di Klebang,” katanya.


Buku Dari Bukit Katil ke Istana Melaka: Biografi Tuan Yang Terutama Tun Seri Setia (Dr.) Haji Mohd Ali bin Mohd Rustam Dilancarkan

Banda Hilir – Dalam usaha merekodkan perjalanan kisah hidup tokoh pemimpin di  Melaka, Perbadanan Muzium Melaka (PERZIM) menerbitkan buku Dari Bukit Katil ke Istana Melaka: Biografi Tuan Yang Terutama Tun Seri Setia (Dr.) Haji Mohd Ali bin Mohd Rustam.

Buku yang diusahakan oleh sembilan orang penulis dengan ketebalan 236 halaman ini dicetuskan oleh pihak PERZIM kepada TYT Tun Seri Setia (Dr.) Haji Mohd Ali pada tahun 2021, iaitu setahun sejurus pelantikan beliau sebagai Yang di-Pertua Negeri Melaka.

Majlis pelancaran buku disempurnakan oleh TYT Tun Seri Setia (Dr.) Haji Mohd Ali di Hotel Casa Del Rio, di sini, dan turut dihadiri Datuk Abdul Razak Abdul Rahman, Exco Pelancongan, Warisan, Seni dan Kebudayaan Melaka mewakili YAB Ketua Menteri Melaka, Datuk Wira Haji Ibrahim bin Durum, Speaker Dewan Undangan Negeri Melaka, Tuan Ngwe Hee Sem, Exco Kesihatan, Sumber Manusia dan Perpaduan serta Datuk Akramuddin Abd Aziz, Pengerusi Lembaga Pengarah PERZIM.

Terdahulu,  telah diadakan Sesi Bicara Buku oleh Profesor Madya Dr. Arba’iyah Mohd Noor yang merupakan Ketua Jabatan Sejarah, Universiti Malaya merangkap Ketua Editor buku Dari Bukit Katil ke Istana Melaka: Biografi Tuan Yang Terutama  Tun  Seri Setia (Dr.) Hj. Mohd Ali bin Mohd Rustam.

Menurut Dr. Arba’iyah, buku ini bermula dengan kisah kehidupan awal Tun Seri Setia Mohd Ali, keluarga, pendidikan serta perkahwinan sehinggalah kepada pembabitan beliau dalam persatuan belia dan badan sukarela.

“Buku ini juga memaparkan tentang bakat kepimpinan yang ada pada diri TYT Tun Seri Setia Mohd Ali dalam politik serta diberi kepercayaan dan amanah dengan  memegang jawatan sebagai Pengarah Kemas, dan beberapa jawatan lain hingga dilantik sebagai  Ketua Menteri Melaka ke-9  pada 2 Disember 1999.“

“Buku ini sangat komprehensif kerana  garis masa dari awal kehidupan TYT Tun Seri Setia Mohd Ali hingga kini turut dapat dirasai oleh siapa yang membacanya. Jika dilihat dari segi bahasa, buku ini sangat mudah difahami.  Sudah tentu pembaca dapat menghayati dan menjiwai setiap watak beliau dalam garis masa tersebut. Malah setiap kali membaca buku ini, kita akan mendapat pengajaran baru.  Antaranya dapat memberi kesan kepada kita dalam menanamkan sifat kesabaran, ketekunan, kecekalan serta sifat tidak pernah gentar dan patah semangat.“

“Buku ini juga telah menjawab beberapa persoalan yang pernah hadir dalam benak fikiran kita selama ini iaitu siapakah sebenarnya TYT Tun Mohd Ali bin Rustam? Bagaimana TYT Tun Seri Setia Mohd Ali boleh dilantik dalam mengemudi pertubuhan belia dan UMNO, Bagaimana TYT Tun Seri Setia  berada dalam arena politik dan pentadbiran di Melaka sehingga akhirnya dilantik sebagai TYT Negeri Melaka?“

“Jika anda ada persolan tersebut, maka buku ini adalah untuk anda. Semua ini wajar diketengahkan untuk memberi kesedaran kepada masyarakat selain memberi inspirasi berguna kepada golongan belia dan anak muda dalam meneruskan proses kehidupan di dunia ini,” katanya.


Pemangku Raja Perlis Memeriahkan Sambutan Perayaan Duan Wu

Untuk mendapatkan maklumat terkini, ikuti kami melalui Telegram

Kangar – Pemangku Raja Perlis Tuanku Syed Faizuddin Putra Jamalullail dan Raja Puan Muda Perlis Tuanku Hajah Lailatul Shahreen Akashah Khalil berkenan mencemar duli menghadiri Majlis Sambutan Perayaan Duan Wu yang berlangsung di Fairy Le Phenomenal, Kangar anjuran Bahagian Wanita, Dewan Perhimpunan Cina Negeri Perlis pada malam semalam. Keberangkatan tiba Baginda berdua disambut oleh Pengerusinya, Dr. Tan Fee Yean.

Menurut Dr. Tan, Perayaan Duan Wu merupakan antara perayaan tradisional yang penting disambut oleh masyarakat Tionghua dan Asia Timur. Perayaan tersebut dirai pada Hari kelima, bulan kelima dalam kalendar Lunar Cina, maka perayaan ini adalah lebih biasa dikenali sebagai Duan Wu Jie atau Shuang Wu Jie.

Secara tradisinya, perayaan ini akan disambut dengan menganyam, memasak, dan memakan “Zongzi“ serta dirai dengan aktiviti perlumbaan perahu naga.

Dr. Tan dalam ucapannya juga berkongsi bahawa “Zongzi“ merupakan sejenis makanan yang menggunakan daun buluh untuk membalut beras pulut ke dalam bentuk piramid. “Zongzi“ juga boleh disediakan dengan pelbagai bentuk dan jenis.

“Perlumbaan perahu naga merupakan satu daripada aktiviti pada perayaan ini yang melambangkan kekuatan, keteguhan dan kesatuan. Pertandingan ini juga telah menjadi salah satu aktiviti sukan air di peringkat antarabangsa yang disertai oleh pelbagai bangsa dan kaum”, tambah beliau lagi.

Tuanku Pemangku Raja dan Tuanku Raja Puan Muda berdua turut berkenan menyertai aktiviti menganyam Zongzi dengan bimbingan Dr. Tan dan menjadi pengadil untuk pertandingan meniup perahu naga yang disertai oleh para tetamu yang hadir.


Malam Sekalung Seni DBP 2023 Cungkil Bakat Seni Karyawan DBP

Kuala Lumpur – Sambutan ulang tahun penubuhan Dewan Bahasa dan Pustaka (DBP) ke-67 dimeriahkan dengan acara Malam Sekalung Seni DBP 2023 yang diadakan di Balai Budaya Tun Syed Nasir pada malam semalam.

Malam Sekalung Seni yang kali terakhir diadakan pada tahun 2010 bertujuan untuk menghargai serta mencungkil bakat seni selain mengeratkan hubungan dalam kalangan karyawan DBP. Acara ini juga bermatlamat untuk membina dan menggilap bakat terpendam terutamanya dalam kalangan karyawan muda dan baharu demi melahirkan generasi seni pelapis yang akan mewarnai dunia seni DBP dan juga tanah air pada masa hadapan. Seniman hebat seperti Sabri Yunus dan Imuda merupakan antara bintang seni tanah air yang pernah menyertai acara Malam Sekalung Seni DBP.

Para karyawan yang menyertai Malam Sekalung Seni DBP 2023 rata-ratanya menyatakan bahawa mereka bukan sekadar mahu mengejar habuan kemenangan, tetapi yang lebih penting ialah kepuasan beraksi mempersembahkan bakat seni yang “membuak-buak” dalam diri masing-masing.

Lebih menarik lagi, acara ini turut melibatkan karyawan dari DBP Cawangan Sabah dan DBP Cawangan Sarawak. Sebanyak 16 orang karyawan bersaing dalam kategori “Lagu Irama Retro” dan lima kumpulan teater pula bersaing dalam kategori “Teater Muzikal 10 minit”.

Mohamad Aieriz Makhtar dari Bahagian Keselamatan yang membawakan lagu Cek Mek Molek dendangan asal Datuk M. Daud Kilau muncul sebagai juara bagi kategori “Lagu Irama Retro”, manakala naib juara dimenangi oleh Abd. Kadir Mohd. Ayub dari Bahagian Majalah yang membawakan lagu Jatuh Cinta dendangan Broery Marantika. Ja’afar Hamdan dari DBP Cawangan Sarawak yang membawakan lagu Tiara pula menduduki tempat ketiga.

Tiga hadiah sagu hati bagi kategori yang sama diberikan kepada Norhasmanalinda binti Mustapa dari Bahagian Promosi dan Pengiktirafan, Mohamad Faizal bin Jamil dari DBP Cawangan Sarawak dan Idzham Mispan dari Bahagian Multimedia.

Kumpulan Sri Nopeng dari DBP Cawangan Sarawak pulang dengan bergaya apabila dinobatkan sebagai juara bagi kategori “Teater Muzikal 10 minit” dengan persembahan mereka yang berjudul Bahasa Jiwa Bangsa. Kumpulan Multikreatif dari Bahagian Multimedia memenangi tempat kedua dengan persembahan mereka yang berjudul Sazali Si Tanggang. Tempat ketiga pula dimenangi oleh kumpulan Teja Kasturi dari Bahagian Pentadbiran Am dengan persembahan yang berjudul Pendekar Bujang Lapok.

Dua hadiah sagu hati bagi kategori yang sama diberikan kepada kumpulan Akrab dari Bahagian Keselamatan dengan persembahan yang berjudul Tiga Abdul dan kepada kumpulan Bayu dari DBP Cawangan Sabah dengan persembahan yang berjudul Kisah dalam Kisah.

Sementara itu, Muhamad Hilmi Isa yang mengarahkan teater Bahasa Jiwa Bangsa dinobatkan sebagai Pengarah Terbaik bagi kategori “Teater Muzikal 10 minit”. Nazrul J.Izzat Yaackob dan Amirah Basyirah dari kumpulan Multikreatif muncul sebagai Pelakon Lelaki Terbaik dan Pelakon Wanita Terbaik.

Turut hadir memeriahkan acara Malam Sekalung Seni DBP 2023 ialah YBrs. Tuan Haji Razali Che Mat, Pengarah Jabatan Dasar dan Penyelidikan DBP dan YBrs. Puan Fauzilahyatun Mustafa, Pengarah Jabatan Penerbitan, DBP.


ACS Production Juara Pertandingan Teater Pendek 10 Minit

Untuk mendapatkan maklumat terkini, ikuti kami melalui Telegram

Kuala Lumpur – Kumpulan ACS Production telah dinobatkan sebagai juara Pertandingan Teater Pendek 10 Minit yang berlangsung di Balai Budaya Tun Syed Nasir, Wisma DBP pada malam tadi.

Kemenangan tersebut membolehkan Kumpulan ACS Production yang mempertaruhkan teater bertajuk Bahasa Terindah dengan skrip yang ditulis oleh Nur Fieanna Natasha Rafizi (Natasha Rafizi) dan Muhammad Fattah Fawzy A. Rahman (Fattah Fawzy) serta diarahkan oleh Nur Azizi Nazril Abdul Aziz (Azizi Nazril) berjaya membawa pulang wang tunai berjumlah RM4000 berserta dengan trofi.

Naib juara pula dimenangi oleh Kumpulan N-Progonist dengan teaternya yang bertajuk Bukan Melukut di Tepi Gantang hasil penulisan skrip oleh Roziah Adama dan diarahkan oleh Shariful Akma Abdullah (K’Ma Abdullah). Dengan kedudukan di tempat kedua, mereka menerima hadiah wang tunai berjumlah RM3000 berserta dengan trofi.

Seterusnya, tempat ketiga pula menjadi milik Kumpulan Sedar Ruang yang mempertandingkan teaternya yang bertajuk Teori Sesat Profesor Linguistik, karya Syahrul Fithri Musa (Syahrul Musa) dan diarahkan oleh Mohd Kipli Abdul Rahman (Kipli Rahman) memperoleh hadiah wang tunai berjumlah RM2000 berserta dengan trofi.

Tidak ketinggalan, Kumpulan Unity Production, Kumpulan Bapak-bapak Production dan Kumpulan Teaterraum menerima sagu hati dengan masing-masing membawa pulang wang tunai berjumlah RM1500 berserta dengan trofi.

Pertandingan teater yang bertemakan “Bahasa Jiwa Bangsa” ini dinilai oleh tiga orang juri yang berpengalaman dalam bidang teater, iaitu Pensyarah Kanan di Fakulti Seni Kreatif, Universiti Malaya, Dr. Rosdeen Suboh; Penasihat Badan Budaya DBP, Encik A. Wahab Hamzah; dan penerima S.E.A. Write Award (Malaysia) pada tahun 2001, Encik Zakaria Ariffin.

Sementara itu, Hadiah Pengarah Terbaik bagi Pertandingan Teater Pendek 10 Minit tersebut dimenangi oleh Shariful Akma Abdullah, manakala Hadiah Pelakon Terbaik pertandingan berkenaan menjadi milik Mohd Fahmi Mohd Zamari yang masing-masing membawa pulang wang tunai bernilai RM700 berserta dengan trofi.

Pertandingan Teater Pendek 10 Minit merupakan satu daripada acara yang diadakan di DBP bersempena dengan Sambutan Ulang Tahun ke-67 DBP.

Pertandingan teater yang bertemakan “Bahasa Jiwa Bangsa” ini menggunakan bahasa Melayu sepenuhnya dan skrip yang digunakan ketika berteater belum diterbitkan atau dipentaskan oleh mana-mana pihak sebelum keputusan diumumkan.

Daripada 63 naskhah skrip teater yang dihantar kepada penganjur, hanya enam naskhah skrip teater terbaik yang berjaya melepasi saringan oleh panel penilai pertandingan tersebut.

Turut hadir dalam program tersebut ialah Pengarah Jabatan Penerbitan DBP, Puan Fauzilahyatun Mustafa, ketua-ketua bahagian DBP dan tetamu undangan.


Kehadiran Pelajar OKU Penglihatan dalam Pertandingan Teater Pendek 10 Minit Tarik Perhatian Ramai

Kuala Lumpur – Pertandingan Teater Pendek 10 Minit anjuran Dewan Bahasa dan Pustaka (DBP) bersempena dengan Sambutan Ulang Tahun ke-67 DBP telah berlangsung dengan jayanya pada malam tadi di Balai Budaya Tun Syed Nasir, Wisma DBP.

Dalam program ini, kehadiran kumpulan pelajar orang kurang upaya (OKU) penglihatan sebagai penonton telah menarik perhatian orang ramai.

Menurut Pengetua Sekolah Menengah Kebangsaan (SMK) Pendidikan Khas Setapak, Puan Zaidah Mahadi, meskipun berdepan dengan kekangan pancaindera, kumpulan pelajar ini turut terlibat dalam persembahan teater menerusi mata pelajaran Kesusasteraan Melayu Komunikatif, khususnya bagi pelajar yang mengambil peperiksaan Sijil Pelajaran Malaysia (SPM).

Pelajar biasanya akan sangat berminat dan bersungguh-sungguh serta berbakat dalam setiap latihan atau projek teater. Hal ini dikatakan demikian kerana sekiranya hanya latihan mendengar sahaja dilakukan dalam aktiviti pembelajaran, mereka belum cukup menghayati mesej yang ingin disampaikan. Namun begitu, menerusi aktiviti teater, pelajar akan dapat menjiwai pengajaran dan pembelajaran yang lebih bermakna.

Menurut beliau lagi, kumpulan pelajar OKU penglihatan yang hadir pada malam ini berasa sangat gembira kerana mereka berpeluang menonton teater dari jarak dekat.

“Saya berterima kasih kepada DBP kerana menyediakan tempat yang berhampiran dengan pentas utama. Dalam kalangan mereka ini, ada pelajar yang hanya boleh mendengar dan sebahagiannya boleh melihat dengan penglihatan yang amat terhad,” kongsinya.

“Peluang menonton teater seperti ini akan menimbulkan rasa cinta dan kesungguhan pelajar istimewa ini kepada bidang teater. Selain meningkatkan keyakinan diri, mereka juga boleh mengasah bakat dalam bidang seni yang lain,” ujarnya lagi.

Puan Zaidah Mahadi juga amat menyokong usaha DBP dalam mempergiat program teater dan kesenian seumpama ini selain berharap agar pelajar OKU penglihatan juga akan memperoleh peluang untuk mencuba bakat mereka dalam pertandingan anjuran DBP.

“Selain persembahan teater, alumni SMK Pendidikan Khas Setapak juga berbakat dan menempa nama dalam bidang muzik dan nyanyian,” katanya.


Kemenjadian

Untuk mendapatkan maklumat terkini, ikuti kami melalui Telegram

Baru-baru ini, saya menemukan penggunaan kata “kemenjadian” yang digunakan oleh agensi kerajaan. Setelah melakukan rujukan, saya dapati bahawa kata tersebut tidak tersenarai dalam Kamus Dewan Edisi Keempat. Oleh hal demikian, bolehkah kata tersebut digunakan? Apakah maksud yang didukungnya?


Karnival dan Pameran Hari Pelaut 2023 Tonjolkan Kemajuan Industri Maritim Malaysia

Putrajaya – Jabatan Laut Malaysia dan Kementerian Pengangkutan Malaysia telah menganjurkan Karnival dan Pameran Hari Pelaut yang juga dikenali sebagai Seafarer Carnival 2023. Â Acara ini julung kali diadakan di Marina, Putrajaya pada 23 hingga 24 Jun 2023.

Karnival yang dirasmikan oleh YAB Anthony Loke Siew Foo, Menteri Pengangkutan Malaysia ini menyaksikan pelancaran Day of the Seafarer (DOTS), yang akan berlangsung sehingga 20 Jun 2023 dengan pelbagai aktiviti menarik yang telah disusun oleh penganjur termasuk pertandingan video pelaut.

Selain itu, karnival ini juga menyaksikan pelancaran kad pengenalan digital pelaut atau Digital Blockchain Seafarer ID, penganugerahan sijil kompetensi pelaut, Anugerah Khas NUSPM, (TBC), MASA Seafarers’ Welfare Aid (TBC), IKMAL Seafarers’ Education Aid (TBC), pengumuman pemenang acara videografi DOTS, Anugerah Keberanian Pelaut, dan Anugerah Ikon Pelaut Kebangsaan DOTS ’23.

Karnival bertemakan maritim ini disertai oleh pelbagai agensi yang menyajikan maklumat berkenaan pengurusan maritim, keselamatan, teknologi maritim, sukan air, peluang pendidikan maritim dan pelbagai demonstrasi kepada pengunjung.

Antara agensi yang terlibat termasuklah agensi dari sektor kerajaan seperti Jabatan Laut Malaysia, Jabatan Pengangkutan Malaysia, Polis Marin, Polis Diraja Malaysia, pengendali pelabuhan seperti Penang Port dan pelbagai agensi swasta yang merupakan pemain utama dalam sektor maritim di Malaysia.

Karnival ini juga memberi fokus kepada aspek pendidikan dalam bidang maritim dengan kehadiran pelbagai institusi pendidikan awam mahupun swasta yang menyediakan maklumat berkaitan peluang pendidikan dalam bidang maritim seperti Politeknik Ungku Omar, Kolej Komuniti dan Netherlands Maritime University College.

Karnival Pelaut dan Pameran Hari Pelaut 2023 merupakan suatu peluang yang sangat berharga untuk orang awam mendekati, memahami serta menerokai peluang bidang pendidikan, pekerjaan maritim, serta peluang berkolaborasi dalam aspek inovasi dan perniagaan maritim.

Lokasi Marina Putrajaya yang strategik dengan keindahan tasik Putrajaya sebagai tapak pameran dapat memberikan gambaran lebih dekat kepada pengunjung tentang industri maritim di Malaysia melalui pelbagai demonstrasi menarik.

Antara demonstrasi menarik yang diadakan ialah perlumbaan bot penyelamat, tarik-tali bot, pencarian harta karun, pertandingan mewarna kanak-kanak, demonstrasi tali dan ikatan maritim serta peluang mencuba simulator mengemudi kapal.

Karnival ini dimeriahkan lagi dengan kehadiran ratusan peserta dari PALAPES Angkatan Laut Universiti Pertahanan Malaysia yang lengkap berunifom. Turut diadakan juga seminar karier maritim untuk memberi maklumat lebih lanjut mengenai laluan karier bagi mereka yang berminat menceburi bidang maritim.


Perlis dan Ethiopia Sepakat Jalin Kerjasama Bidang Pelancongan

Kangar – Landskap Perlis merupakan anugerah yang tidak ternilai dikurniakan oleh Allah SWT. Kelebihan ini menjadikan Perlis sebuah negeri yang mempunyai tarikan semula jadinya yang tersendiri. Kelebihan ini juga memberikan peluang kepada negeri ini untuk memperkasakan sektor pelancongan.

Sektor pelancongan mampu berfungsi sebagai agen perubahan terhadap ekonomi, alam sekitar dan sosial negeri ini. Sektor pelancongan yang berkembang pesat dapat mewujudkan pusat-pusat pertumbuhan baharu, menjanakan peluang pekerjaan dan keusahawanan kepada rakyat khususnya masyarakat setempat.

Demikian titah Pemangku Raja Perlis Tuanku Syed Faizuddin Putra Jamalullail menurut siaran media Majlis Agama Islam dan Adat Istiadat Melayu Perlis (MAIPs) ketika Baginda berkenan berangkat melancarkan Promosi Masakan Perlis di Chillies Addis Hotel & Restaurant, Addis Ababa, Ethiopia baru-baru ini.

Berangkat sama ke program yang dianjurkan oleh MAIPs, Yayasan Tuanku Syed Putra (YTSP) Perlis, Yayasan Tuanku Fauziah (YTF) dan restoran makanan India tersebut bersempena dengan Program Safar Ilmi MAIPs ialah Raja Puan Muda Perlis Tuanku Dr. Hajah Lailatul Shahreen Akashah Khalil.

Baginda berdua berkenan menyerahkan plak simbolik pelancaran kepada pengurus besar restoran berkenaan, Pradeepan Pachiriyan.

Menu khas yang diperkenalkan pada kali ini untuk disajikan selama dua minggu dalam menu restoran tersebut ialah “Kurma Daging Perlis”. Menurut Tuanku Pemangku Raja, citarasa masyarakat setempat amat berbeza daripada Malaysia, oleh itu, “Kurma” yang mempunyai persamaan yang banyak dengan makanan India yang lebih dikenali yang dipilih untuk tujuan memperkenalkan negeri Perlis di sana pada kali ini.

Pada majlis berkenaan, Baginda bertitah walaupun jarak yang jauh untuk pelancong dari Ethiopia datang ke Perlis, Baginda memperkenalkan negeri ini, khususnya kepada golongan pelajar untuk melanjutkan pelajaran di beberapa buah institusi pengajian tinggi yang ada di negeri Perlis seperti Universiti Malaysia Perlis (UniMAP) dan Kolej Universiti Islam Perlis (KUIPs) yang bernaung di bawah MAIPs.

Terdapat banyak perbezaan dan juga persamaan antara  adat, budaya, dan lanskap antara Ethiopia dengan Perlis. Pada tahun 2022, sebanyak 2.7 juta orang pelancong telah direkodkan datang ke negeri Perlis.


40 Pelajar IPTA Sertai Program Pemantapan Pantun Dondang Sayang Peringkat Kebangsaan 2023

Untuk mendapatkan maklumat terkini, ikuti kami melalui Telegram

Duyong – Sebanyak 40 orang pelajar dari lima buah universiti awam di negara ini telah menyertai Program Pemantapan Pantun Dondang Sayang Peringkat Kebangsaan 2023, baru-baru ini.

Program yang diadakan di Balai Adat, Perkampungan Hang Tuah, di sini merupakan anjuran Kelab Kasawari Universiti Teknikal Malaysia Melaka (UTeM) bersama Majlis Kebudayaan Universiti-Universiti Malaysia (MAKUM) dan Institut Warisan Melaka (INSWA).

Menurut Pengarah Program, Datin Wira Rosmiza Mohd Saad, 40 orang peserta yang terlibat dalam program itu merupakan pelajar berbilang kaum dari Universiti Sains Malaysia (USM), Universiti Malaya (UM), Universti Malaysia Kelantan (UMK), Universiti Sultan Zainal Abidin (UNISZA), Universiti Putra Malaysia (UPM) dan UTeM selaku tuan rumah.

Beliau berkata, program itu bertujuan memberi pendedahan kepada pelajar-pelajar universiti terhadap warisan seni dondang sayang yang sinonim dengan Negeri Melaka.

Rosmiza yang juga Pegawai Kebudayaan (Unit Tarian) Bahagian Kebudayaan dan Muzik Hal Ehwal Pelajar dan Alumi (HEPA) UTeM berkata, bengkel itu juga memberi pendedahan dalam mengukuh, memelihara serta meneruskan kesinambungan seni warisan dondang sayang.

“Ini kerana dondang sayang telah menerima pengiktirafan Pertubuhan Pendidikan, Saintifik dan Kebudayaan Pertubuhan Bangsa-bangsa Bersatu (UNESCO) bagi kategori warisan kebudayaan tidak ketara (intangible cultural heritage).

“Penganjuran bengkel ini berupaya memperjuangkan seni budaya dan warisan Dondang Sayang agar tidak pupus di minda generasi muda dan seterusnya berkembang serta dihormati di seluruh dunia,“ katanya.

Acara penutup program tersebut telah disempurnakan oleh Ahli Dewan Undangan Negeri (Adun Duyong) merangkap Timbalan Exco Sains, Teknologi, Inovasi dan Komunikasi Digital Negeri Mohd Noor Helmy Abdul Halem.

Yang turut hadir ialah Timbalan Naib Canselor, HEPA UTeM Profesor Madya Datuk Dr. Sabri Mohamad Sharif; Pengerusi MAKUM Prof. Dr. Arifin Abdu; Pengurus Besar INSWA Abdul Malek Bador; sekretariat MAKUM dan pegawai pengiring universiti.


Ukiran Kayu Nisan: Warisan Unik Etnik Jatti Miriek

Etnik Jatti Miriek mungkin satu daripada 12 kumpulan etnik yang kini secara rasmi diiktiraf sebagai peribumi Sarawak. Hal ini susulan pindaan baharu Rang Undang-Undang negeri membabitkan tafsiran semula peribumi Sarawak diluluskan Sidang Dewan Undangan Negeri, Februari lalu.

Namun, etnik Jatti Miriek sebenarnya sudah bertapak lama di sana malah mewarisi keunikan dan sejarah kebudayaan yang sangat unik. Satu daripadanya ialah penggunaan kayu sebagai batu nisan.

Umumnya batu nisan yang ditemui di alam Melayu ialah jenis batu Aceh namun di Miri khususnya dalam kalangan etnik Jatti Miriek menggunakan kayu belian sebagai batu nisan.

Keunikan ini disingkap oleh penyelidik yang juga Timbalan Dekan, Fakulti Seni, Kelestarian dan Industri Kreatif, Universiti Pendidikan Sultan Idris (UPSI),  Profesor Madya Dr. Yakup Mohd Rafee.

Kongsi Yakup, selain diperbuat daripada kayu belian keunikan kayu nisan etnik Jatti Miriek kerana berukir dengan motif flora dan fauna.

Pemilihan kayu belian jelas beliau boleh difahami kerana sifatnya yang keras dan tahan lama, namun teknik dan seni ukiran yang diukir memperlihatkan pengaruh Islam yang sangat ketara.

“Dari segi simbolisme dan makna, motif flora dan geometrik memberi maksud simbolik dalam konteks agama dan budaya yang dianuti etnik itu.

Kayu nisan itu juga menjadi sebahagian sejarah estetika dan identiti budaya kerana keunikan seni ukirannya yang membezakannya dengan batu nisan biasa ditemui di alam Melayu,“ katanya.

Yakup berkata, hasil kajiannya mendapati terdapat 250 corak berasaskan flora digunakan sebagai ukiran kayu nisan. Jumlah itu memperlihatkan seolah-olah setiap individu mempunyai coraknya yang tersendiri.

Tegasnya, penggunaan kayu belian berbanding batu Aceh mudah difahami berasaskan ketersediaan bahan. Kawasan hutan di Kepulauan Borneo kaya dengan kepelbagaian jenis kayu. Kayu belian yang keras dan tahan lama menjadi faktor kayu tersebut menjadi pilihan.

Kayu belian juga kata Yakup lebih fleksibel dalam reka bentuk dan ukiran. Kelebihan itu membolehkan kayu tersebut diukir meskipun coraknya rumit. Hal ini tentu tidak mampu dilakukan pada batu granit apatah lagi batu granit berkualiti mungkin membabitkan kos.

“Kayu nisan etnik Jatti Miriek ini ialah bahagian yang penting dan warisan budaya komuniti itu. Warisan ini bukan sekadar mempunyai nilai sejarah dan estetika yang tinggi tetapi cerminan identiti budaya.

Sejarah Jatti Miriek itu sendiri sangat unik kerana dikatakan nama bandar Miri itu sendiri diambil bersempena dengan nama komuniti itu yang berasal dari kawasan sekitar tebing muara Sungai Miriek.

“Nenek moyang komuniti ini dipercayai datang dari Apo Kayan, Kalimantan ratusan tahun lalu ke Miri,” katanya.

Kata Yakub, penghijrahan dari Apo Kayan itu berlaku disebabkan peperangan dan konflik berpanjangan di tanah asal. Pada peringkat awal, Jatti Miriek berhijrah ke Baram dan meneroka kawasan di situ.

Komuniti ini juga memainkan peranan penting dalam membuka Miri. Melalui usaha itu, mereka menemui potensi yang belum digunakan dalam cabang sungai, tanah subur, dan sumber daya alam di kawasan tersebut.

Selain sumbangan mereka kepada pembangunan ekonomi kawasan, orang Miriek mengalami transformasi agama yang mendalam,” katanya.

Tegas Yakup, sebelum ini Jatti Miriek selalu dianggap sebagai orang Melayu kerana beragama Islam. Justeru hal ini menjelaskan punca mereka lambat diiktiraf sebagai salah satu kaum peribumi Sarawak.

Pada peringkat awal, Jatti Miriek tidak memiliki agama atau mempercayai animisme dan pagan. Namun mereka kemudiannya memeluk Islam dan menjadi salah satu kumpulan etnik terawal memeluk Islam.

Transformasi inilah kemudiannya membentuk amalan budaya, nilai, dan struktur sosial mereka, dan unsur-unsur tersebut masih menjadi aspek yang menentukan identiti mereka.

“Seperti kebanyakan peribumi lain, Jatti Miriek memiliki bahasa sendiri yang jauh berbeza dengan bahasa Melayu atau dialek Sarawak. Bahasa yang dikenali sebagai Tuttot Miriek itu tergolong dalam dialek Dalik di Baram.

“Orang Miriek bertutur dalam bahasa yang serupa dengan Orang Bakong, Orang Narum dan Orang Belait.

“Sebilangan kecil kumpulan dialek ini juga ditemui di kawasan Sibuti. Terdapat 11 suku Miriek yang mempunyai pertalian rapat dari segi bahasa dengan Miriek iaitu Bahong, Berawan, Kiput, Narum, Lementing, Dalik, Belait, Tutong, Bahut, Jepak dan Meting,” katanya


Headhunter Melestarikan Tradisi Kepahlawanan dan Setia Kawan

Untuk mendapatkan maklumat terkini, ikuti kami melalui Telegram

Kuala Lumpur – Memang sukar menghidupkan semula tradisi, adat atau kepercayaan yang pernah wujud dalam sejarah peradaban manusia ke skrin layar, tetapi “suasana” tersebut dapat dilakukan meskipun dihasilkan dalam bentuk fiksyen dengan pengetahuan yang dimiliki dan kajian mendalam.

Hal tersebut boleh disaksikan dengan menonton sebuah filem berjudul Headhunter, edaran MyContent Distribution menerusi platform Prime Video, bermula 29 Jun 2023 yang lalu.

Walaupun Headhunter bermaksud pemburu kepala, tetapi filem ini bukan sebuah kisah keganasan semata-mata. Filem ini memaparkan adat tradisi suku kaum Iban di Sarawak sejak berabad-abad lalu, selain lambang kepahlawanan apabila pemburu kepala membawa pulang kepala selepas misi serangan yang dikenali sebagai ngayau.

Mengambil latar kurun ke-18, Headhunter yang ditulis, diarahkan dan diterbitkan sendiri oleh Badd Badrul, mengetengahkan kombinasi antara fakta tentang adat tradisi dengan fiksyen yang dibentuk menjadi hiburan, sekali gus pengetahuan baharu untuk generasi masa kini.

“Headhunter juga sebuah naskhah yang bersifat mendidik dan berkongsi ilmu tentang adat, budaya atau tradisi yang cukup kaya di Malaysia amnya, dan di Borneo khususnya,” ujar Badd.

Pahlawan Iban sejati, tambah beliau, bukan sahaja yang memenggal kepala, tetapi yang sanggup kepalanya dipenggal.

“Ini merupakan “kata kunci” untuk filem Headhunter.  Headhunter tidak hanya bergantung pada latar belakang tradisi pemburu kepala itu semata-mata, tetapi dipenuhi pengembaraan, aksi lasak, suspens, dan pembalasan yang diselitkan dengan kisah asmara, dan setia kawan yang sangat tinggi,” tegasnya.

Badd menghasilkan Headhunter dalam bentuk fiksyen, tetapi apa yang ingin disampaikan di sebaliknya ialah sejarah atau adat tradisi yang telah sebati dalam “dunia” masyarakat Iban. Badd amat berharap pengisian dalam Headhunter tentang  budaya serta adat tradisi kaum terdahulu dapat ditonton, sekali gus dikenali dan difahami generasi masa ini.

“Pihak kami juga mendapat kerjasama Persatuan Transformasi Dayak (TRADA). Kami berterima kasih kepada Joseph Ninting Janting selaku presiden persatuan, dan jurulatih linguistik mereka, Richard Mathias,” ujar Badd.

Headhunter membawa kisah empat orang sahabat baik yang membesar bersama-sama sejak kecil, iaitu Anang, Lebor, Untai dan Siah. Mereka melalui pahit manis kehidupan seharian bersama-sama.

Walau bagaimanapun, Anang menempuh jalan hidup yang kurang menyenangkan. Bapanya mati dibunuh dengan kepalanya dipancung oleh musuh bernama Sapik. Sejak itu Anang berikrar untuk membalas dendam kematian bapanya.

Masa berlalu, dan mereka beranjak dewasa. Anang dan Lebor telah dipanggil oleh Tuai rumah, iaitu ketua rumah panjang bersama remaja yang lain untuk melakukan ekspedisi ngayau, sebagai salah satu syarat menjadi pahlawan Iban. Mereka akan bergelar pahlawan Iban selepas berjaya mendapatkan kepala, kemudian diberi gelaran Bujang Berani.

Sapik masih dengan sikap jahat, dan mengupah lanun untuk menyerang kaum Iban sehingga ramai yang terkorban.  Dia juga sempat mengugut untuk membunuh Untai. Pada suatu hari, Anang menemui bungkusan yang sebenarnya berisi kepala Untai.

Watak utama, Anang dipegang oleh Anding Indrawani. Ebi Kornelis pula sebagai Sapik, iaitu antagonis atau musuh utama protagonis. Anak pelukis Ismail Embong, Chacha Maembong pula sebagai wirawati. Headhunter juga menampilkan lakonan sulung Ahya Rosli, dan Zulaika Zahari.

Menyentuh pencapaian, Headhunter menerima Anugerah Khas Juri Festival Filem Malaysia yang ke-31 (FFM31), manakala Anding memenangi kategori Pelakon Harapan FFM31.


Wesley Methodist School Kuala Lumpur Sambut Hari Perpaduan dengan Semangat Malaysia MADANI

Kuala Lumpur – Wesley Methodist School Kuala Lumpur (International) telah menjayakan sambutan Hari Perpaduan 2023 bertempat di Wesley Hall, Wesley Methodist School Kuala Lumpur pada pagi tadi.

Tujuan sambutan ini diadakan adalah untuk menyemai rasa cinta akan negara serta memupuk nilai perpaduan dalam kalangan pelajar sebagai warganegara yang terdiri daripada pelbagai etnik, agama dan budaya.

Majlis sambutan Hari Perpaduan tersebut diraikan dengan perkongsian pengalaman, ucapan serta deklamasi puisi oleh tetamu-tetamu kehormat berkenaan dengan perpaduan dan kehidupan masyarakat pelbagai kaum di negara ini.

Dalam majlis tersebut, tetamu kehormat, YB Senator Datuk Seri Profesor Dr. Awang Sariyan, dalam ucapannya menyatakan bahawa tiada halangan dalam memupuk semangat perpaduan khususnya dalam kalangan generasi muda melalui pelaksanaan dasar-dasar negara yang jelas seperti dasar pendidikan kebangsaan, dasar bahasa kebangsaan dan dasar perpaduan negara.

Berdasarkan pemerhatian dan pengalaman saya semasa bertugas di  China, kekuatan pelaksanaan dasar negara di negara tersebut seperti dasar pendidikan kebangsaan dan dasar bahasa kebangsaan sangat membantu dan menjadi asas perpaduan kebangsaan yang akhirnya membuahkan hasil apabila China muncul sebagai kuasa ekonomi dunia.

YB Senator Datuk Seri Profesor Dr. Awang Sariyan turut mengulas tentang peranan dan etika generasi muda dalam menggunakan media sosial untuk memupuk nilai perpaduan.

Tidak dapat dinafikan keberkesanan dan kepentingan media sosial, generasi muda haruslah menggunakan media sosial dengan positif serta mengamalkan kesantunan berbahasa dalam usaha untuk memupuk nilai perpaduan.

Menurut Pengetua Wesley Methodist School Kuala Lumpur, Encik Wong Chee Kheon, selaras dengan konsep  Malaysia MADANI yang diperkenalkan oleh pihak kerajaan, beliau menyeru warga sekolah agar menyambut hasrat kerajaan tersebut dengan meneroka cara yang terbaik untuk memainkan peranan sebagai Duta MADANI Perpaduan dalam mempromosikan nilai perpaduan dalam kalangan masyarakat.

“Sebagai duta, pastinya warga Sekolah Wesley Methodist Kuala Lumpur mampu mewakili kerajaan untuk mempamerkan konsep MADANI yang tepat, terutamanya yang berkaitan dengan aspek keperibadian dan akhlak terpuji kerana Sekolah Wesley Methodist Kuala Lumpur ialah ‘Sekolah Character First’.”

Sambutan tersebut turut dimeriahkan dengan persembahan dikir barat, nyanyian, angklung, pidato, bicara berirama serta tarian perpaduan, iaitu tarian tradisional Melayu, Cina, India, tarian masyarakat Sabah dan Sarawak oleh pelajar serta penari yang diundang khas dari Jabatan Kebudayaan dan Kesenian Negara.

Yang turut hadir dalam acara tersebut ialah Tan Sri Johan Jaaffar, Tan Sri Syed Hamid Albar dan Datuk Seri Wong Chun Wai.


Penerbangan Malaysia Promosi Pelancongan Perlis di Dalam Pesawat

Untuk mendapatkan maklumat terkini, ikuti kami melalui Telegram

Medan – Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail menitahkan ucapan penghargaan kepada Penerbangan Malaysia (MH) yang telah memuatkan artikel serta gambar mengenai destinasi pelancongan yang menarik di negeri Perlis dalam majalah rasmi di dalam pesawatnya “Going Places” bagi bulan Julai 2023 ini.

Majalah ini ditempatkan di dalam setiap poket tempat duduk penumpang di dalam pesawat MH untuk penerbangan domestik dan antarabangsa.

Laporan tersebut menampilkan serta meraikan pelbagai info mengenai budaya, warisan, masakan dan juga landskap semula jadi tempat-tempat yang menarik di negeri Perlis. Antaranya termasuklah asal usul Bandar Kangar, keindahan Projek Transformasi DiRaja Kampung Nelayan Warna-warni Seberang Ramai Kuala Perlis, sajian juadah istimewa di restoran seperti Api-Api Ikan Bakar, Ngulang Kopitiam, Ahli Kopi Kangar, selain lokasi popular di Wang Kelian View Point dan Taman Negeri Perlis.

Demikian dititahkan baginda menurut hebahan media oleh Yayasan Tuanku Syed Putra (YTSP) Perlis selepas berkenan berangkat melancarkan “Promosi Masakan Perlis” di Kaleo Rendang Bistro Medan, Sumatera Utara, Indonesia baru-baru ini.

Keberangkatan tiba baginda bersama-sama Raja Puan Muda Perlis, Duli Yang Teramat Mulia (DYTM) Tuanku Dr. Hajah Lailatul Shahreen Akashah Khalil serta anakanda-anakanda, Yang Amat Mulia (YAM) Sharifah Khatreena Nuraniah, YAM Sharifah Farah Adriana, dan YAM Syed Sirajuddin Areeb Putra Jamalullail disambut oleh pemilik restoran tersebut, Doris Gozali.

Pemangku Raja Perlis, DYMM Tuanku Syed Faizuddin Putra Jamalullail dan Raja Puan Muda Perlis, DYTM Tuanku Dr. Hajah Lailatul Shahreen Akashah Khalil semasa melancarkan “Promosi Masakan Perlis” di Kaleo Rendang Bistro Medan, Sumatera Utara, Indonesia.“Kurma Daging Perlis” akan disajikan dalam menu restoran berkenaan selama dua minggu bagi memperkenalkan kembali negeri Perlis sebagai destinasi ekopelancongan, sempadan Malaysia-Thailand, makanan dan juga pendidikan bagi pasaran Sumatera Utara untuk era pasca-Covid-19 khususnya dalam membina momentum persiapan Tahun Melawat Perlis 2024-2025 bermula pada tahun hadapan.

Usaha tersebut dijayakan pada kali ini atas inisiatif baginda berdua sendiri melalui kerjasama Yayasan Tuanku Syed Putra dengan restoran berkenaan, Yayasan Tuanku Fauziah (YTF), GTK Perlis dan juga BMC Travel.

Menurut DYMM Tuanku Syed Faizuddin Putra, “Walaupun media sosial kini menjadi medium popular untuk tujuan promosi, namun, penulisan dan fotografi berkualiti dan berimpak dalam sesebuah majalah atau akhbar masih lagi memainkan peranan yang sangat penting dalam mempromosikan lokasi yang menarik serta budaya masyarakat setempat”.

Jelas Pemangku Raja Perlis lagi, “Budaya juga berkait rapat dengan sajian makanan dan juga aktiviti yang hanya terdapat di sesuatu kawasan. Dalam konteks negeri Perlis, melalui penulisan yang menarik dan gambar yang memberikan gambaran sebenar sesuatu destinasi atau sajian makanan juga dapat menarik dan menggalakkan lebih ramai para pelancong untuk datang ke negeri ini untuk menikmati keunikan Perlis serta pengalaman yang hanya akan didapati di negeri ini”.

Terdahulu, baginda telah merasmikan Promosi Masakan Perlis di Medan di Hotel Soechi pada tahun 2013.


Pakej Bantuan Perlindungan Ekonomi dan Rakyat Malaysia (PERMAI 2021)


Integrasi Ekonomi Pendigitalan: Tiket Kemajuan Negara

Lebih tiga dekad pengalaman dalam dunia politik dan kenegaraan, figura kelahiran Bumi Kenyalang ini telah dipilih sebagai Ahli Parlimen sejak dari tahun 1990 lagi. Berbekalkan personaliti tegas, berwawasan dan berpengalaman luas, serta berpandangan jauh, meletakkan tokoh besar ini sebagai seorang daripada menteri kabinet yang kekal relevan dalam pentadbiran kerajaan sehingga kini.

Pada ketika tahun 2021 membuka tirai, sidang editor Dewan Ekonomi (DE) berpeluang mewawancara Dato Sri Dr. Wan Junaidi Tuanku Jaafar, di pejabatnya, di Menara Bank Rakyat, Jalan Brickfield, Kuala Lumpur secara eksklusif. Berusia 75 tahun, Menteri Pembangunan Usahawan dan Koperasi Malaysia ini menggalas tugas yang sangat mencabar tatkala beliau dilantik untuk mengemudi koridor ekonomi baharu, khususnya dalam golongan usahawan terjejas ketika seluruh negara bergelut memerangi pandemik COVID-19.

Bagi mengorak langkah dan merealisasikan usaha kerajaan, beliau tekad membantu meningkatkan sumber pendapatan usahawan supaya lebih berdaya saing dan berkebolehan mengelola teknologi sebagai mercu tanda baharu yang bakal menjadi pengukur ekonomi negara dalam Revolusi Perindustrian 4.0 (IR 4.0). Maka itu, bermulalah perkongsian perjalanan dan pemikiran seorang “business minded” (berorientasikan perniagaan) yang berpengalaman luas dan berlatar belakangkan pendidikan Perniagaan dan Undang-Undang.

Umum mengetahui fungsi dan matlamat bagi Kementerian Sumber Asli dan Alam Sekitar (NRE) dan Kementerian Pembangunan Usahawan dan Koperasi (MEDAC) sememangnya adalah berbeza dari sudut portfolionya. NRE ialah satu kementerian yang berprinsipkan pada penguatkuasaan, sama seperti Kementerian Dalam Negeri yang pernah saya tunjangi dahulu, manakala MEDAC pula lebih bersifat pembangunan dan pembinaan terhadap usahawan. Pentadbiran dan pengurusan NRE kini mempunyai agenda yang berbeza daripada sebelumnya selepas Pakatan Harapan mengambil alih pada tahun 2018, yang dibahagikan kepada dua kementerian, iaitu Kementerian Tenaga, Sains, Teknologi, Alam Sekitar dan Perubahan Iklim (MESTECC) dan Kementerian Tenaga dan Sumber Asli (KeTSA).

Seperkara lagi perbezaan yang dilihat ialah dari sudut ilmiah atau teorinya. Pentadbiran MEDAC kini digubal menjadi lebih terbuka dan tidak terikat pada undang-undang sepenuhnya seperti legasi dahulu. Tujuan utama adalah untuk mengglobalisasikan ekonomi agar tidak terlalu banyak kawalan dalam perniagaan atau pentadbiran, sehingga menyebabkan proses menjadi perlahan, tersekat dan terlalu rumit. Implikasinya, seseorang usahawan itu tidak mampu menjana kekreatifan dan inovasi dalam perniagaan.

Secara peribadinya, perusahaan perniagaan perlulah mempunyai sedikit kebebasan. Kebebasan ini bukan bererti menolak atau memberontak pada perundangan yang telah termaktub, tetapi memudahkan cara untuk membina lebih ramai usahawan berjaya, sejurus meningkatkan ekonomi negara. Inilah yang dilakukan dalam pentadbiran di Amerika Syarikat (AS). Transformasi penggubalan dasar pentadbiran pada tahun 2019–2020 digubal semula, khususnya pentadbiran perniagaan yang menggunakan konsep ekonomi perniagaan berlandaskan nyahkawal (deregulation), yakni pengurangan atau penghapusan kuasa pemerintah dalam industri, kebiasaannya berlaku untuk menciptakan lebih banyak persaingan dalam industri agar kekal menjadi negara maju dan pesat.

Kekurangan ini dilihat apabila dalam satu jabatan setiap perkara perlu mengikuti undang-undang, misalnya pembangunan premis berukuran 50 ekar di sesuatu kawasan perlu ada pelbagai dokumen dan proses-proses, seperti pendaftaran, laporan penilaian (Assesment Report), pelan, kelulusan daripada pihak berkuasa tempatan dan banyak lagi.

Atas kesedaran akan pembangunan ekonomi negara, perkara ini telah dibawa ke mesyuarat Pertubuhan Perdagangan Dunia (WTO) di seluruh negara supaya dapat mengurangkan sesuatu undang-undang dalam perniagaan. Dengan anjakan  paradigma yang baharu ini, semua proses dipendekkan tanpa menjejaskan perundangan itu, lantas sesuatu perniagaan dapat berjalan dengan lebih lancar dan efektif tanpa membebankan pentadbiran dan usahawan khasnya.

Sebenarnya kebanyakan buku saya diterbitkan oleh Dewan Bahasa dan Pustaka (DBP). Antaranya, termasuklah Evolusi Parlimen dan Evolusi Speaker Parlimen (2010) dan Falsafah Moral Ilmu Berpengakap (2007) terbitan DBP, dan beberapa buah buku lagi bersama penerbitan lain.

Cabaran ini bermula ketika saya diberikan amanah untuk memikul tanggungjawab sebagai Menteri MEDAC pada bulan Mac 2020 tatkala kerajaan bertukar kepada Perikatan Nasional sewaktu pandemik COVID-19 mula menyerang dengan agresifnya di seluruh negara, termasuklah di Malaysia. Ada dua cabaran utama, pertamanya, mencari resolusi pembendungan pergerakan rakyat melalui Perintah Kawalan Pergerakan (PKP), sedangkan mereka perlu bebas untuk meneruskan operasi ekonomi bagi menyara sumber pendapatan harian.

Ternyata, PKP memberikan tekanan besar kepada individu dan ekonomi, walaupun pada dasarnya untuk menjaga keselamatan dan kesihatan rakyat. Menurut kajian, ekonomi kita terjejas teruk bermula pada April 2020. Oleh sebab itu, kerajaan mula membuat keputusan dalam kabinet untuk membenarkan semula perniagaan dijalankan pada bulan Mei 2020 dengan mengikuti Prosedur Operasi Standard (SOP) yang telah ditetapkan.

Kedua ialah cabaran membangunkan usahawan, khususnya Perusahaan Kecil dan Sederhana (PKS). Jumlah kelompok PKS dilihat seperti piramid. Kedudukan yang paling bawah dikenal pasti kebanyakan 80 peratus daripadanya ialah orang Melayu dan Bumiputera, serta kumpulan B40. Kumpulan B40 ini ialah golongan informal yang tidak berdaftar dengan Suruhanjaya Syarikat Malaysia (SSM), seperti “Mak Cik Kiah” dan peniaga di pinggir jalan. Dalam hal ini, golongan ini tidak mempunyai pilihan lain selain daripada berniaga kerana memiliki sijil pendidikan yang minimum, dan jika tinggi hanyalah pada tahap Sijil Pelajaran Malaysia (SPM) dan Sijil Tinggi Pelajaran Malaysia (STPM).

Seterusnya, cabaran yang paling kritikal ialah menukar pemikiran setiap individu bahawa betapa pentingnya bidang keusahawanan dalam pertumbuhan ekonomi negara. Kelemahan ini ditonjolkan apabila “budaya” kita lebih memilih untuk bekerja dengan orang lain berbanding dengan membuka perniagaan sendiri, seperti bangsa Cina, kerana tidak berani mengambil risiko. Natijahnya, dalam jabatan kerajaan majoritinya diisi oleh orang Melayu sahaja berbanding dengan bangsa lain.

Kebiasaannya perkara ini melibatkan faktor orang Melayu itu sendiri tidak banyak masuk ke bandar, memegang ekonomi, dan banyak bergantung pada bantuan. Kesemua ini bertunjangkan daripada “motivasi” sesebuah kaum. Kehidupan orang Cina lebih memfokuskan kepada daya tahan hidup (survivability) dan “umbrella concept” seperti yang di bawa daripada pengaruh golongan diaspora. Mereka tiada bantuan khusus dan banyak bergantung kepada kaum sendiri apabila tinggal di negara orang. Oleh sebab itu, semangat perniagaan orang Cina lebih membuakbuak berbanding dengan orang Melayu, India dan kaum lain-lain, demi menyara kos hidup diri dan keluarga. Walaupun dasar ekonomi dilaksanakan pada tahun 1970 berkaitan dengan peningkatan pembinaan usahawan, namun masih belum ramai usahawan Melayu mahupun India dilihat. Hal ini dikatakan demikian kerana sasaran kerjaya mereka lebih tertumpu dalam bidang profesional seperti kedoktoran, kejuruteraan, perakaunan dan peguam.

Hal ini bukan suatu perkara yang mudah kerana MEDAC fungsinya untuk membangunkan usahawan dalam meningkatkan jumlah penglibatannya. Kita tidak mahu hanya kumpulan B40 terlibat dalam keusahawanan, tetapi yang paling penting golongan yang berupaya menonjolkan lepasan graduan universiti atau mana-mana institusi pengajian tinggi. Sasaran nilai tambah MEDAC tertumpu kepada mereka yang mempunyai pendidikan tinggi agar mewujudkan kualiti usahawan yang lebih berdaya saing dengan adanya latar belakang pendidikan tinggi.

Dalam konteks ini, kita tidaklah mengetepikan mahupun mengabaikan golongan B40 atas sebab tiada pendidikan tinggi, tetapi golongan tersebut perlu menjadikan kekurangan itu sebagai pembakar semangat untuk terus meningkatkan industri PKS pada tahap yang lebih maju. Misalnya, Bill Gates yang tidak mempunyai pengajian tinggi mampu mempengaruhi perniagaan seterusnya seluruh dunia dengan membina perisian Microsoft lalu tergolong sebagai seorang daripada usahawan terkaya di dunia, walaupun pernah gagal dalam perniagaannya. Beliau sesuai dijadikan tokoh inspirasi dalam perniagaan yang tidak mudah menyerah dengan cabaran dan liku-liku kehidupan.

Oleh yang demikian, mereka perlu belajar mengikuti budaya pemikiran orang Cina dalam perniagaan, yang berpendapat bahawa perniagaan ialah nilai tambah kehidupan untuk sentiasa ke hadapan, lebih-lebih lagi ketika dunia dilanda pandemik COVID-19. Hal ini merupakan satu lonjakan terbaik untuk membantu diri, keluarga dan masyarakat supaya terus gemilang dan masyhur dalam pasaran tempatan, seterusnya pada peringkat global.

Seiring dengan IR 4.0, MEDAC tidak berkecuali mencari mekanisme terbaik untuk mengubah nasib dan kaedah perniagaan ke arah yang lebih relevan dan sofistikated selaras dengan arus pemodenan. Terdapat tiga platform utama untuk meningkatkan perniagaan pasaran, antaranya termasuklah perniagaan secara pendigitalan, e-dagang (e-commerce), dan proses automasi (automation proses).

Menurut penyelidik dan pakar ekonomi, usahawan mampu menjana pendapatan yang berlipat ganda daripada sebelumnya apabila mengaplikasikan pendekatan ini, malah mampu menembusi pasaran luar. Kekuatan platform secara pendigitalan ini sebenarnya memudahkan lagi proses peniaga untuk berhubung, membuat promosi perniagaan dan produk, serta merancakkan persaingan dengan peniaga lain. Mungkin pada peringkat awal penerimaan ini sukar diterima oleh usahawan, khususnya peniaga kecil yang menggunakan perniagaan secara konvensional, dan golongan yang tidak terdedah dengan kemahiran teknologi. Namun begitu, setiap usahawan perlu bijak dan cepat bertindak agar tidak ketinggalan dan sentiasa peka akan perubahan kehidupan kebiasaan baharu.

Lima Kebaikan Perniagaan Secara Pendigitalan

Latar pendidikan saya yang utama sememangnya berkaitan dengan bidang keusahawanan, maka bersesuaianlah dengan kedudukan saya dalam kabinet. Saya banyak mengetahui selok-belok tentang keusahawanan dan pemikiran usahawan, serta kesannya jika melakukan sesuatu perkara. Prinsip “Driven Leadership to Champions” kebiasaannya digunakan dalam istilah ekonomi perniagaan untuk usahawan yang berjaya. Apabila kesemua ilmu pengetahuan dan teknik keusahawanan didalami, maka saya yakin pertumbuhan sesuatu perniagaan mampu menjadi maju setanding dengan pasaran antarabangsa, walaupun dunia berhadapan dengan pelbagai ancaman seperti pandemik COVID-19.

Oleh sebab itu, setiap perniagaan perlu berpaksikan pada mekanisme pendigitalan, e-dagang dan proses automasi, iaitu menukar tenaga manusia kepada bantuan instrumen atau mesin untuk mengoptimumkan kualiti dan kuantiti produk perniagaan. Itulah kekuatan atau rahsia kejayaan sesuatu perniagaan dalam zaman pembangunan teknologi yang serba canggih.

Jawapannya ialah tidak cukup walaupun telah disumbangkan berbilion-bilion. Maka itu, kerajaan melihat langkah yang terbaik ialah mengkaji semula dasar bagi pembiayaan PKS mikro yang merangkumi aspek, seperti menyediakan sokongan latihan dan dorongan untuk membina prestasi usahawan yang mampan ke peringkat global, serta penerapan amalan pengurusan perniagaan dengan lebih mantap.

MEDAC telah mewujudkan beberapa badan dan agensi tertentu untuk mencapai objektif ini, iaitu Institut Keusahawanan Negara (INSKEN). INSKEN ialah sebuah agensi yang menawarkan inisiatif pembangunan kapasiti usahawan melalui program latihan dan bimbingan. Selain itu, kita turut memastikan program yang dianjurkan adalah berdasarkan keperluan dan permintaan industri dengan kerjasama pengamal industri, profesional dan agensi kerajaan bagi memantapkan lagi ekosistem keusahawanan negara.

Walau bagaimanapun, pelbagai inovasi diwujudkan di negara terutamanya dari segi bantuan kewangan PKS, seperti e-pinjaman, penggunaan data alternatif untuk menentukan kelayakan kredit, pelaksanaan e-pengilangan dan pembiayaan rantaian bekalan.

Perkara paling tunjang sekali ialah kesedaran dalam diri setiap usahawan. Baru-baru ini, MEDAC bersama-sama pegawainya membuat lawatan ke tapak kenderaan bersaji (food truck) di Puchong untuk melihat situasi sebenar dan mengkaji kelemahan dan kekuatan dalam usaha mempromosikan produk perniagaan mereka. Terdapat situasi yang menggambarkan kelemahan atau kekurangan perniagaan konvensional untuk menjana pendapatan yang konsisten, apatah lagi pendapatan tambahan. Dalam hal ini, terdapat dua kedai bersebelahan yang menjual makanan. Kedai A mempunyai pelbagai aneka juadah makanan dan dihiasi dengan keunikan tersendiri, manakala Kedai B hanya menjual dua atau tiga jenis makanan. Lebih mengejutkan apabila dilihat Kedai B mempunyai pelanggan yang lebih ramai, bahkan pengedar makanan (seperti GrabFood, FoodPanda) juga menanti pesanan makanan untuk dihantar kepada pelanggan. Hasil dapatan kajian, Kedai A menggunakan konsep konvensional, manakala Kedai B memperoleh kekuatan disebabkan oleh penggunaan platform pendigitalan dan e-dagang bagi mempromosikan produk di pasaran. Tambahan lagi, Kedai B dikatakan mampu menembusi pasaran dengan lebih mudah dan cepat melalui pengiklanan dan perkhidmatan perniagaan secara digital.

Oleh hal yang demikikan, MEDAC telah membuka peluang kepada usahawan dengan mewujudkan 5000 terminal warung riders di seluruh Malaysia. Dalam hal ini, warung riders dianggap sebagai penasihat untuk mempromosikan produk di pasaran yang lebih meluas. Namun begitu, timbul pula isu peniaga-peniaga ini tidak mampu untuk membeli terminal, malah beranggapan harga terminal yang bernilai RM500–600 adalah mahal dan satu pembaziran. Bagi mereka, lebih baik wang tersebut dijadikan sebagai modal pusingan perniagaan. Pada hakikatnya, terminal ini sebenarnya dapat membantu pendapatan dan keuntungan yang lebih lumayan, iaitu menjadikan jumlah pendapatan perniagaan mereka mampu mencecah hingga ke RM20 000 atau lebih daripada itu. Secara tidak langsung, status usahawan ini dapat bertukar daripada kelompok B40 kepada M40, iaitu misalnya gaji daripada RM3000 meningkat kepada RM8000.

Kesimpulannya, saya menyarankan usahawan khususnya PKS untuk menukar tahap mentaliti dengan lebih terbuka dan cakna, serta menegaskan kepada pegawai kementerian agar sentiasa peka akan pulangan modal (return of investment) agar setiap peniaga tidak terjejas.

Usaha murni ini sewajarnya disokong dan diberikan perhatian oleh semua pihak. Alangkah baiknya jika sesetengah mata pelajaran berkaitan dengan keusahawanan dapat diselitkan tentang peri pentingnya keusahawanan untuk menjadi seorang yang berjaya dalam kehidupan. Selain itu, ini merupakan satu pilihan alternatif kepada. pelajar untuk lebih mengenali tentang dunia pekerjaan. Selaras dengan hasrat kerajaan untuk merealisasikan Dasar Keusahawanan Nasional 2030 (DKN 2030), bidang keusahawanan diyakini dapat meningkatkan semangat dan mentaliti rakyat, khususnya orang Melayu dan Bumiputera untuk terus maju dan menjadi contoh ikon terbaik dalam sektor perniagaan.

Pengiktirafan sijil halal ini mempunyai nilai keistimewaan yang besar untuk mendapatkan kepercayaan dan ketelusan kualiti perniagaan. Di Malaysia, perkembangan dan pembangunan pengurusan sijil halal sememangnya sudah jauh maju ke hadapan dan setanding dengan negara lain. Hal ini dibuktikan apabila institusi perbankan Islam, negara kita merupakan antara negara yang terdahulu menjalankan operasi berbanding dengan negara maju seperti Emerald, Kuwait, Bahrain dan banyak lagi.

Namun begitu, timbul kekecewaan apabila baru-baru ini isu pertikaian tentang status halal pada daging disebabkan oleh beberapa isu kelemahan, termasuklah rasuah dalam organisasi tertentu. Perkara ini tidak wajar berlaku kerana memberikan  persepsi atau kepercayaan yang tidak baik kepada pihak luar, khususnya rakyat Malaysia. Oleh hal yang demikian, MEDAC menyediakan perkhidmatan untuk melatih usahawan dan membina kepakaran penasihat berkaitan dengan pengurusan pensijilan halal dalam pentadbiran agar tidak lagi menimbulkan kekeliruan atau salah guna kuasa. MEDAC telah mewujudkan 30 penasihat di TEKUN dan Bank Rakyat. Penasihat ini bukan sekadar menasihati, malah turut membantu dan menjadi penghubung kepada pihak Jabatan Kemajuan Islam Malaysia (JAKIM) agar memudahkan proses kepada peniaga.

Dalam perkara ini, ada dua sudut yang perlu dilihat, yakni pihak peniaga atau usahawan dan bank. Pada pihak peniaga/usahawan, moratorium ini sangat membantu, terutamanya terhadap pihak yang kekurangan sumber pendapatan. Perlanjutan tempoh yang diamalkan atau dilakukan oleh kerajaan selama enam bulan dapat mengurangkan beban, seperti pembayaran ansuran kepada pihak bank. Dalam hal ini, individu atau usahawan perlulah menggunakan peluang ini melalui saluran yang betul seperti modal ke dalam perniagaan atau pelaburan untuk memulihkan kembali aliran wang keluar masuk. Walau bagaimanapun, bagi golongan yang berkemampuan, saya sarankan agar bayarlah moratorium kerana pada masa akan datang apabila pelanjutan ini tamat, mereka tetap perlu membayar hutang tersebut. Rakyat perlu faham perlanjutan ini hanya bersifat melanjutkan tempoh pembayaran, bukan bermakna terlepas terus daripada membayar hutang. Setiap individu perlu bijak menguruskan kewangan agar sumber pendapatan tidak terjejas apabila ditimpa musibah.

Pada pihak bank pula, misalnya Bank Rakyat. Bank Rakyat dilaporkan kehilangan sumber kewangan hampir 1.4 bilion sepanjang moratorium dilaksanakan. Namun begitu, Bank Rakyat masih memainkan peranan dalam usaha membantu rakyat meskipun pusingan modal terganggu. Sebagai contohnya, dividen yang diisytiharkan bagi tahun 2020 adalah masih tinggi dan berpatutan, walaupun ekonomi negara terjejas akibat pandemik COVID-19. Hasil keuntungan ini mencapai satu bilion. Hal ini bermakna, walaupun moratorium dilaksanakan, bank masih mempunyai pusingan hasil keuntungan untuk membantu rakyat yang terjejas.

Ya, benar. Jika diambil kira sehingga ke hari ini, mungkin lebih daripada jumlah tersebut. Kementerian MEDAC mempunyai ratusan program baharu yang diperkenalkan. Oleh sebab itu, berlaku kekeliruan terhadap kebanyakan orang akan fungsi program bantuan tersebut, seperti siapakah yang layak diterima, bagaimana cara untuk mendapatkan, serta apakah manfaat program bantuan tersebut?

Contohnya, penghantar makanan atau food riders keliru akan tiga peringkat program TEKUN Mobilepreneur untuk mendapat bantuan kewangan. Secara umumnya, TEKUN Mobilepreneur 1.0, menawarkan pembiayaan khas sehingga RM2000 untuk modal pusingan dan baik pulih motorsikal (Interest Free); TEKUN Mobilepreneur 2.0 ialah program yang meliputi pembiayaan maksimum sehingga RM10 000 bagi pembelian motosikal baharu dan modal pusingan; dan TEKUN Mobilepreneur 3.0 pula merupakan kesinambungan Program TEKUN Mobilepreneur 1.0 dan 2.0, iaitu pembiayaan modal kepada usahawan perkhidmatan penghantaran menggunakan motosikal, seperti pembelian motosikal, baik pulih motosikal, pendaftaran terhadap syarikat e-hailing (e-panggilan), dan modal pusingan.

Seterusnya, aduan tentang inquiry atau lebih difahami dengan siapakah perlu dihubungi untuk mendapatkan jawapan berkaitan dengan program bantuan yang ditawarkan tersebut. Sebagai contoh, bagaimanakah rayuan bantuan tersebut dilakukan?; adakah masih diterima rayuan walaupun tarikh program tersebut sudah ditutup?; dan bagaimanakah untuk mempercepatkan proses permohonan atau pendaftaran? Selain itu, ada juga panggilan berkaitan dengan aduan proses kelulusan dokumen yang dihantar oleh usahawan tidak menerima sebarang maklum balas daripada pihak yang bertanggungjawab. Malah, ada juga aduan berkaitan dengan sesetengah pegawai yang tidak mengetahui garis panduan baharu yang dilaksanakan oleh jabatan sendiri. Implikasinya, berlakulah perselisihan faham akibat perbezaan dalam pendapat atau pandangan.

Walau bagaimanapun, kerajaan telah melakukan banyak usaha murni demi menyejahterakan rakyat dan negara. Integrasi ekonomi dalam sesebuah negara amat diperlukan untuk kesalinghubungan gerakan yang melangkaui sempadan barangan, perkhidmatan, teknologi dan modal antara pelaburan asing.

Setiap lapisan masyarakat perlu memainkan peranan yang penting, tidak kira sama ada pihak pengurusan atasan mahupun golongan bawahan. Menerusi IR 4.0, syarikat dan usahawan perlulah mengubah pengurusannya kepada norma baharu yang mengaplikasikan penggunaan teknologi tinggi, iaitu menukarkan secara maksimum perniagaan konvensional kepada perniagaan secara dalam talian.

10 Gabungan Kemahiran Khusus dan Insaniah yang Diperlukan dalam DKN 2030